
Dunaszekcső Községi Önkormányzat Képviselő-testülete
4/2005. 

Jegyzőkönyv

Készült a Dunaszekcső Községi Önkormányzat Képviselő-testülete 2005. június 7-én megtartott üléséről.

Jelen vannak: Hegedüs György  polgármester


Tóth András alpolgármester


Bíró Boglárka


Faller János


Hetényi Ádámné


Hauk Zsolt


Pappné Dobos Ildikó képviselők

                       Pest Éva jegyző

                       6.napirendi ponthoz: Pott Ádám és Havasi Lajos a sportegyesület képviselői
Igazoltan távol:
Bán Ferencné, Bokor Zoltánné, Mezőlaki Ákos

Hegedüs György polgármester köszönti a megjelenteket és megállapítja, hogy az ülés határozatképes, mert a megválasztott 10 fő képviselő közül 7 fő az ülésen megjelent. 

A polgármester javaslatot tesz a napirendi pontokra, melyeket a testület további javaslat nélkül az alábbiak szerint elfogad:

1.) Lejárt határidejű határozatok, a két ülés között történt fontosabb események

     Előterjesztő: Hegedüs György  polgármester

2.) Az ifjúság helyzete Dunaszekcsőn

     Előterjesztő: Hegedüs György  polgármester

3.) Az önkormányzat vagyonrendeletének módosítása

     Előterjesztő: Pest Éva jegyző

4.) Ünnepélyes családi események díjának módosítása

      Előterjesztő: Pest Éva jegyző

5.) Körjegyzőség alakításáról elvi állásfoglalás

     Előterjesztő: Hegedüs György  polgármester

6.) Sportegyesület támogatási kérelme

     Előterjesztő: Hegedüs György  polgármester

7.) Egyebek

Zárt ülésen:

1.) Ingatlan értékesítés megtárgyalása

      Előterjesztő: Hegedüs György  polgármester

2.) Thököly utcai lakások értékesítési módjának meghatározása
      Előterjesztő: Hegedüs György  polgármester

3.) Vissza nem térítendő támogatás 

      Előterjesztő: Hegedüs György  polgármester

4.) Balogh Krisztián ingatlan vásárlás-bérlés iránti kérelme

      Előterjesztő: Hegedüs György  polgármester

NAPIREND TÁRGYALÁSA

1.napirendi pont: Hegedüs György  polgármester: Az előző ülésen a jegyző utasítást kapott arra, hogy készítsen intézkedési tervet a helyi adók, gépjármű adó és az adók módjára behajtandó köztartozások behajtása érdekében. Valamennyi képviselő megkapta az elkészült intézkedési tervet. 
Könyvtárunk részére az állománygyarapításhoz a pályázat a megszavazott önkormányzati támogatás alapján beadásra került. 

Fontosabb események: Az egészségügyi ellátásra a MEP finanszírozási szerződést köt az önkormányzatokkal, ezen belül külön szerződés készül az iskola-egészségügyi ellátásra. Idéntől ez a szerződéskötés azonban akadályba ütközött, mert az ÁNTSZ és a MEP nem ért egyet. A MEP kérése volt, hogy egészítessük ki a háziorvosok működési engedélyét az iskola-egészségügyi tevékenységgel. Az ÁNTSZ csak gyermekorvosi végzettség esetén teszi ezt meg, és az orvosok kérésére. A két orvosunk úgy döntött, hogy ellátják továbbra is a feladatot, szerződés és a havi 3000 Ft-os finanszírozás nélkül. 
Február elején 600.000 Ft-os tartozást mutató E-ON számlánk érkezett, melyet megreklamált. Kérte, hogy az órák fogyasztását mutassák ki. Április végén érkezett válasz, mely szerint nincs tartozásunk, sőt túlfizetésünk van. 

Hasonló probléma merült fel az Óvodánál a gázszámlában is, mert leolvasás előtt 1 héttel, becsült értékkel, a tavalyi ilyen időbeli fogyasztás alapján, igen magas számlát küldött ki a szolgáltató. Ezt is megreklamálta, melyet el is fogadtak. Közel 1 millió forintnyi téves számlázás történt. Folyamatosan figyelni kell a kiszámlázott szolgáltatásokat, ilyesmi nem először fordul elő, és már talán véletlennek sem lehet ezeket tekinteni.

Megjelent a Wienerberger szaklapjában, hogy 2000 m2-nyi közterületi burkolatra nyert anyagot a pályázatunk. A szaklapban olvasható, hogy mellettünk csak Orosháza nyert. A pályázat 2. fordulójában a tervezők  versengenek is a munkáért.

A Rózsa utca, Posta utca és Mikszáth közi csapadékvíz elvezetési munkálatoknak lassan a végére érünk. A Rózsa utcában géppel árok készült, a Mikszáth köz végén járdalapozással készült a vízelvezető és lassítókat alakítottak ki. Így nincs veszélyben a Mikszáth közzel szemben lévő lakóház. A posta utca elején beépítésre került a rács, amely elvezeti a lezúduló csapadékvizet, sarat. 

Az Agora Kft. telephelyet keres a községünkben. Az önkormányzati ingatlan nem felelt meg az elvárásaiknak, és így - polgármesteri közreműködéssel - a Leicsné- féle varroda mellett döntöttek. Varrodát fognak kialakítani. 15 fő foglalkoztatása az indulási terv, és elsősorban legalább 50%-os munkaképesség csökkent személyeket alkalmaznak. A cég idetelepül, az embereket kell nekünk összeszednünk. Kárpáti János jelentős szervezési munkát végez ennek érdekében. 

A Móricz Zs.u.24.és 26. szám alatti ingatlanokban a tegnapi napon jelentős károkat okozott egy nyerges vontató, amely lesodródott az 56-os főútról. A 26-os épületnek a kerítését tarolta végig, majd belerohant a 24-es ház hátsó falába. A lakóházon komoly munkálatokat kell majd végezni, szinte az egész szerkezet sérült. A károkat majd a biztosító a gépjármű-felelősségbiztosítás alapján téríti meg, egyik ingatlannak sincs biztosítása. Rendkívüli 100.000 Ft-ot utalt ki a Sáhó család részére, enyhítendő a káraikat. 

Faller János: Ezt majd a biztosító megfizeti nekünk? Ha a kárt nekik kifizeti a biztosító, akkor miért kapnának az önkormányzattól.

Hegedüs György: Valamit gyorsan tenni kellett az ott lakó család érdekében, figyelembe véve nehézségeiket, ezért döntött a rendkívüli gyorssegélyről.

Bíró Boglárka: A Rózsa utcában az árok ki lesz-e burkolva és felette lesznek-e majd átjárók?  

Hegedüs György:  Átjáró  és az árok burkolása a későbbiekben készül majd el.
Faller János: Átvette-e ezt a munkát valaki? Már most mozognak a lapok.

Hegedüs György: Az átvétel megtörtént, és akkor nem mozogtak a lapok, de utána fog nézni.

További hozzászólás nem volt, a testület 6 szavazattal és 1 tartózkodással a következő határozatot hozta:

19/2005.(VI.07.) Kt.számú határozat

a lejárt határidejű határozatokról és a két ülés között történt fontosabb eseményekről
1.) A Képviselő-testület a lejárt határidejű határozatokról és a két ülés között történt fontosabb eseményekről szóló beszámolót elfogadja.

2.) A Képviselő-testület jóváhagyja a polgármester által a Sáhó család (Móricz Zs.u.24.) részére, kárenyhítésként kiutalt 100.000 Ft gyorssegélyt.
2. napirendi pont: (Az írásos előterjesztés a meghívóval együtt kiküldve.) 

Bíró Boglárka a Kulturális és Oktatási Bizottság elnöke: Az előterjesztés terjedelmes statisztikai részt tartalmaz, amelyből jól láthatóak azok a változások, amelyek az intézményeink működésére is jelentősen kihatnak. Az adatokat a népesség-nyilvántartásból és Bíró Zsolt által készített anyagból szedte össze. A számok a legfrissebb mintákat mutatják.

Az előterjesztés elkészítéséhez a fiatalok véleményét is kikérte, összehívta őket egy beszélgetésre, amelyen 16 fő jelent meg. Kérdésként vetette fel nekik, hogy milyen gondjaik vannak és milyen kiutat látnak. 
A kérdést a bizottság is megtárgyalta. Javaslatot, véleményt nem alakítottak ki, a megoldást a testületre bízza a bizottság.

Nagyon fontos probléma, hogy az általános iskolából kikerült fiatal mit tud kezdeni a községben a családalapításig. Ki az aki foglalkozik velük? Nem találják a helyüket, nem találnak lehetőségeket ahhoz, hogy az életminőségükön javítsanak. Az iskola már nem foglalkozik velük, és kellene egy intézmény, amely segítené őket. Talán a Művelődési ház lenne erre a legalkalmasabb, és itt elsősorban a szabadidő hasznos eltöltésére gondol. A fiatalok által elmondottak alapján pontokba szedte problémáikat, melyek az anyagban láthatóak. 

A rendszeres találkozási helyük lehetne az ifjúsági klub, de annak rossz állapota miatt nem vonzza a fiatalokat. Ráadásul bérleti díjat is kell fizetniük érte. Ha nem is teljesen kellene eltörölni, de legalább csökkentésen kell gondolkodnia a testületnek.

A klub állagának javításához pályázati lehetőség van, a MOBILITÁS írt ki új berendezések beszerzéséhez. Ma semmit nem nyújtunk a fiataloknak a klubban, még egy ép szék sincs.
Az intézményi háttér az ÁMK létrehozásával változhat, kimagasló lehet a szerepe. A Művelődési ház által ellátandó feladat nem szabad, hogy elsikkadjon, legyen az az intézmény, amely összehozza a fiataljainkat.

Nehéz bevonni is őket, nehéz programokat szervezni, mert nem ismerjük az érdeklődési köreiket. Most elindult egy párbeszéd, és ezt erősíteni kell. Legyen a célunk az, hogy az a kevés fiatal, aki itthon maradt, ne is akarjon elmenni a községből. De sajnos kifele kacsingatnak, és el kívánnak menni. 

Faller János: Az elmúlt 20 évben végzettek közül hányan maradtak itthon, és hányan mentek el, ezeket a számokat érdekes lett volna bemutatni. Úgy kalkulálja, hogy a 25 fős osztályokból 7-8 fő az aki itthon maradt.

Bíró Boglárka: A középiskolákkal és a felsőoktatási intézményekkel elszivárognak a városokba a fiataljaink. Aki itt marad azokat kell támogatnunk, mégpedig úgy, hogy szeressenek itt élni. A nagy gond az, hogy nem tudnak kihez fordulni. A fiatalokkal való törődés terén a közművelődési rendeletünk is nagyon hiányos. 

Nagyon nehezen lehet őket is szóra bírni, nincsenek húzóembereik, kikerülnek a köreikből. Aki elkerül tőlük, az már nehezen lehet húzóember. 

A Művelődési ház, az Ifjúsági Klub lehetne a találkozási helyük hétvégeken, nyáron. Az adatok szerint 615 fő 15-30 év közötti fiatalunk van, de több mint a fele nincs itthon, csak a bejelentett lakcímük van nálunk. 

Hegedüs György: Az előterjesztés jól mutatja a jelenlegi állapotot, amely országosan is jellemző: a lakosság egyre öregszik, az olló egyre jelentősebben nyílik. Eredményt azonban nem igazán lehet elérni.

A felsorolt problémák nem csak nyáron és hétvégeken jelentkeznek. Nincs kihez fordulniuk? Régen sem volt. Mindig volt maguk közül valaki, aki élre állt. Ez ma nincs. Felvetődött a diákmunka kérdése is. Erre sincs igazán megoldás, mert az egyetemisták a városokban is csak kapcsolatok révén tudnak ilyesmihez hozzájutni. 

A sport terén is gondok vannak, hiszen nem lehet ifjúsági focicsapatot összehozni, mert kevés a gyerek. Bajnokság sincs, mert a rendszeres elfoglaltságot, edzéseket, hétvégi meccseket nem vállalják. Időnként vállalnák, de amikor szóba jön a rendszeresség, akkor már nincs kedvük hozzá. 
Ha nincs olyan személy, aki mögé a fiatalok beállnak, akkor nagyon nehéz bármit is szervezni. 

Bíró Boglárka: Ez most úgy jön ki, hogy régen minden milyen nagyon jó volt. De a probléma most van, ez a helyzet, és innen nem tudunk előrelépni. Ösztönzést kell találni, és ha apróságok is, de azzal is el tudunk indulni. 

A nyári foglalkoztatással nem tudunk valamit kitalálni? Pl. a konyhán nem dolgozhatna szakácstanuló, felszolgáló? Vagy akár a hivatalban? De a könyvtárban is lehetne pl. a könyvtári állományt felvinni számítógépre. Nem megoldás minden problémára, de előrelépés mégis csak. 

Hegedüs György: Gyakran találkozik fiatalokkal, beszélget is velük. 
Lehet azonban akármilyen program a községben, közülük vannak a legkevesebben. A programokban korosztályukból is vannak szereplők, mégsem kíváncsiak kortársaikra.  A felsorolt munkalehetőségek közül amit lehet, azt elsősorban közcélú foglalkoztatással oldunk meg, mert arra kapunk finanszírozást.. 
Faller János: A szakmát tanuló fiatalok nem is tudnak nyáron munkát vállalni.

Hetényi Ádámné: Sokat és sokszor beszél fiatalokkal. A gyerekek megszokták a vezetettséget. A legnagyobb hiány, hogy nincs elhatározott képük arról, hogy mit szeretnének tenni, és azért mit is vállalnak fel. Össze kellene állniuk, legyen akár 2-3 vezető is. Az ifjúsági klubnál akár meg kell fogadni azt a személyt, aki rendet tud tartani a programok alatt. 

Bíró Boglárka: A csoportos jelenlét nem egyszerű, a klikkeknek meg van a saját érdeklődési körük, és az mind-mind más. Ebben az iskolai végzettség meghatározó szerepet kap.

Hegedüs György: Már most is, de a jövőben még jelentősebb szerepet kapnak a civilszervezetek. De egy kézen meg lehet számolni a most működő civilszervekben a fiatalokat. 

A jellemző a „padon ülő” csoportosulás, akik akármit is csinálhatnak. A drog már napi veszélyt jelent. A gyülekező helyeket kellene ellenőriznie valakinek, valakiknek. Erre a hatóságok megvannak, de a jelzésekre nem vevők. A fiatalok számottevő része olyan tevékenység felé fordul, amely sem nekik, sem a közösségnek nem jó.
Bíró Boglárka: Az ISM kiírt ifjúsági referensi állásra pályázatot, évek óta van erre lehetőség, talán ki kellene próbálni.

A MOBILITAS pályázathoz önerő sem kell, és bármilyen berendezésre lehet pályázni.

Hegedüs György: Az anyagban konkrét javaslat nincs, csak a bérleti díj változtatása merül fel.

Bíró Boglárka: Volt vita akkor is, amikor szavaztunk a bérleti díjról decemberben. Télen talán még meg is érhető, de ha jó  idő van, akkor nem kellene ekkora összegben azt megállapítani.

Faller János: A klub szerepét átvette a Teleház, ez egy folyamat volt. Az elmúlt 10 év pedagógiai csődje és a számítástechnika fejlődése a jelenlegi állapothoz vezetett.

Bíró Boglárka: Nem érti miről beszél a képviselőtársa. Most arról van szó, hogy a fiatalok esti szórakozásához, barátaikkal beszélgetéshez, találkozáshoz nincs helyük. 

Hetényi Ádámné: Már a bizottsági ülésen is elmondta, hogy az ifjúsági klubot ki kell adni vállalkozásba. Aki bérbe veszi, az oldja meg, hogy rentábilis legyen számára.

Bíró Boglárka: Ezzel nem ért egyet, mert akkor még többet kell a fiataloknak fizetni. Ha véletlenül még is csak szeretnének valamit csinálni, hasznosabban eltölteni az idejüket, akkor még több pénzt kell összeszedniük.

Faller János: Sok minden van olyan, amiért fizetnek, akkor ezt miért nem lehet. Fejenként egy doboz cigaretta árát kell összeszedniük a bérleti díjhoz.

Hauk Zsolt: A klubban a bútorok nem maguktól mentek tönkre. A fiataloknak vezetettségre van szükségük. Régebben voltak olyan tanárok, akik összefogták azokat a gyerekeket, akik már kiléptek az általános iskolából. Volt énekkar, tánccsoport, sportolási lehetőség. Ők olyan karizmatikus egyéniségek voltak, akiket követtek a gyerekek. Kényszeríteni senkit nem lehet a vezetésre. 
Dönthetünk természetesen a díj csökkentéséről, károk akkor is lesznek, és ezeknek gazdája akkor sem lesz. 

Nem lehet csak érzelmekre ható előterjesztés, és nem is tartalmaz javaslatot. A bérleti díjra is határozati javaslatot kellett volna előterjeszteni.

Bíró Boglárka: A bizottság úgy döntött, hogy nem javasol, csak a tényt tárta fel, annak érdekében, hogy tisztán lássunk.

Hetényi Ádámné: Az aktív szekcsői kollégákat szeretné megvédeni. Sajnos egyre kevesebben vannak a tantestületben, és a tanítási időn túl nem számíthatnak a többi kollegától segítségre.

Hegedüs György: A napirendet az elmúlt évre tervezte, ellensúlyozva azt, hogy mindig csak az idősebbekről volt szó. Átcsúszott idénre, és most kaptunk egy előterjesztést, amely a fiatalok számának csökkenését mutatja. Sajnos nem bölcsőde és óvodaépítéssel kell foglalkoznunk. Az anyag végére várt egy jövőbemutatást, amely nincs benne, mert csak az állapotról szól. Nekünk is nagyon nehéz lenne bármit is megfogalmazni. Egy biztos, hogy az önkormányzat, a hivatal továbbra is a fiatalok rendelkezésére áll. Következtetésként levonható, hogy a fiatalok élére vezetőre lenne szükség, és ha nem akkor nem is várható előrelépés, és maradunk akkor ebben a nem egész jó helyzetben.

További hozzászólás nem volt, a testület 6 szavazattal és 1 tartózkodással a következő határozatot hozta:

20/2005. (VI.07.) Kt.számú határozat

az ifjúság helyzetéről

A képviselő-testület a Kulturális és Oktatási Bizottság előterjesztését a község ifjúságának helyzetéről, tudomásul veszi.

3.napirendi pont: (Írásos előterjesztés kiküldve.) Pest Éva jegyző: A vagyonrendelet 1.számú melléklete tartalmazza az önkormányzati tulajdonú ingatlanokat. A felsorolt ingatlanokból az időközbeni értékesítés miatt a színesen kihúzott két ingatlant törölni kell. A Bem utcai Balogh Ildikó és az alsó-dunasori a Dunagyöngye 2000 Mg.Rt. tulajdonába került a testület döntése alapján. A Földhivatalban is átvezetésre került a tulajdonos változás, így most már törölhető a mellékletből.
Vita nem volt, a testület 7 szavazattal a következő rendeletet fogadta el:

3/2005. (VI.15.) számú

önkormányzati rendelet

az önkormányzat vagyonáról, a vagyongazdálkodás szabályairól szóló 7/1996.(VI.07.) számú önkormányzati rendelet módosításáról

(Az elfogadott rendelet a jegyzőkönyv melléklete.)

4.napirendi pont: Pest Éva jegyző: Az ünnepélyes családi események díját évek óta nem változtattuk meg, sajnos az anyakönyvvezetők az 5500 forintból már nem igen tudják megvásárolni a szükséges kellékeket (pezsgő, gyertya, virágtál, szülőköszöntő virág, stb.) Számításaik alapján kéri, hogy a testület fogadjon el kétezer forintos emelést, tehát 7500 Ft lenne a befizetendő díj.

Faller János: Szerinte a számlával vásárolt termékek árát kellene kifizettetni, és nem így meghatározni.

Pest Éva: A javaslatot azért így készítette, mert hosszú  évek óta ez volt a gyakorlat. Természetesen változtatni lehet ezen, és ha ezt fogadja el a testület, akkor így lesz a jövőben.

Pappné Dobos Ildikó: Szerinte csak azt kell kifizettetni, amit igénybe vesznek ezeken az alkalmakon.

Hetényi Ádámné: Járt máshol is esküvőn, ott is fix összeget kellett fizetni. Ezt már meg is szokták, nem kellene ezen változtatni.

A testület további hozzászólás nélkül 5 szavazattal 2 ellenében a következő határozatot hozta:

az ünnepélyes családi események alkalmával fizetendő díjról
A képviselő-testület az ünnepélyes családi eseményének díját 7500 Ft-ban állapítja meg.

Határidő: 2005.június 15-től

Felelős: Pest Éva jegyző

5.napirendi pont: Hegedüs György polgármester: Valószínűleg már mindannyian tudnak arról az újságokból, hogy Bár község körjegyzőséghez kíván csatlakozni. A közelmúltban megválasztott polgármester asszony megkereste, hogy amennyiben a testület elfogadja, elsődlegesen Dunaszekcsővel kívánnának körjegyzőséget alakítani. Amennyiben ezt nem vállalják, akkor Mohács a lehetséges lépésük még. Sajnos nem is igazán van más lehetőségük, az ilyen kis létszámú település nem tudja a pénzhiány miatt fenntartani magát egyedül. A körjegyzőség külön központi támogatást is kap, egyszer ösztönzőt, a másik pedig a körjegyző bére. Ez a két összeg meghaladja a 7 millió forintot. A polgármester asszony nem kívánja megszüntetni a bári hivatalt, a jelenleg ott dolgozó két fő maradna is. A lakosság arányát kell figyelembe venni minden esetben, a 24-76% továbbra is fennáll. A körjegyzőnek hetente 1-2 alkalommal kellene átmennie. Június 30-ig kell a csatlakozni kívánó településeknek bejelentenie e szándékukat. Ha nincs semmiféle kifogás ezután, akkor január 1-től indulhat a körjegyzőség. Versend és Máriakéménd ebben a formában tartja fenn a körjegyzőséget és az évek óta jól működik. 
Hauk Zsolt: Tehát most egy támogató nyilatkozatot kell tennünk a körjegyzőség megalakulásához. Mi a következő lépés?

Faller János: Ha Bár község nem fogadja el a mostani jegyzőnket, akkor neki meg kell szüntetni a munkaviszonyát. Felmentési időre ki kell fizetni a bérét és végkielégítést is kell kapnia. Sem emberileg, sem anyagilag nem tartja ezt elfogadhatónak. Ráadásul az iskolájukat elvitték Mohácsra tagiskolának, körjegyzőséget pedig velünk akarnak létrehozni.

Hegedüs György: Szabad iskolaválasztás van. Hiába próbálkoztunk, a szülők akkor is Mohácsra viszik a gyerekeiket. Most is élő társulási szerződésünk van a közoktatási feladat ellátására, de akkor sem ide íratják be a gyerekeket. 

A körjegyzőt a két testületnek kell elfogadnia a pályáztatás után, és ha más lesz a körjegyző akkor valóban felmentési időre járó bért és végkielégítést kell kifizetni.

Hauk Zsolt: A mostani szavazáson tartózkodni fog. Csodálkozik azon, hogy a hét éves képviselősége alatt ez az első komoly téma, és csak ennyi az előterjesztés. Ilyen súlyú dologhoz sokkal komolyabb előterjesztést vár. A hivatal nagyon nehezen mozgatható, a jegyző olyan feladatokat lát el, amit nem is neki kell megcsinálnia, de nem tudja átadni senkinek, hogyan terhelhetnénk még ennél is többel. A körjegyzőséggel járó pénz nem akkora összeg, hogy ezért most feltétlenül el kellene fogadnunk ezt a javaslatot.
Ha össze tudna jönni ez a közeledés, akkor jó, mert nagy jelentőséggel bír. De ez ne egy kósza ötlet alapján jöjjön létre, olyan személy ötlete alapján, aki lehet, hogy csak 1 évig lesz polgármester. 

Úgy érzi, hogy nem véletlenül szakadt meg annak idején a két település kapcsolata, és ebben azóta sincs változás.

Hegedüs György: Körjegyzőséget az egymás mellett lévő települések hozhatnak létre. Mi itt vagyunk a megye szélén, velünk Bár település a szomszédos. A megyehatárokban ha nem lesz változás, akkor a későbbiekben nekünk már ez a lehetőségünk sem lesz meg, ha Bár most Mohácshoz csatlakozik. A bári polgármester a mai napon tette nyilvánvalóvá az önkormányzata szándékát. Nem kósza ötlet, mert a választás előtti polgármester-jelölti beszédében erről beszélt a lakosság előtt, a lakosság ezt elfogadta azzal, hogy a választás napján a szavazók többsége  mellette döntött.

Természetesen nem a pénzügyi lehetőség az elsődleges a döntésben. A legfontosabb a két település közeledése. Lehet, hogy ezzel a lépéssel is változás állna be. Régen is így működött, a két település volt a körjegyzőség, és működött. 

Javasolja, hogy a csatlakozási szándékot, a körjegyzőség megalakítását fogadja el a testület. De lehet újabb ülést is tartani még, amelyen részt vesz a bári önkormányzat, és ahol bővebb információkhoz is juthatunk.

A testület 5 szavazattal 2 ellenében a következő határozatot hozta:

a körjegyzőség megalakításáról

A képviselő-testület a körjegyzőség megalakításáról a döntést elhalasztja azzal, hogy a polgármester a következő ülésre a bári önkormányzat polgármesterét és képviselőit hívja meg. A tőlük kapott részletesebb, bővebb információk, tervek alapján a testület június hónapban dönt a körjegyzőségről.

Határidő: 2005.június 21.

Felelős: Hegedüs György polgármester

6.napirendi pont: (Írásos kérelem kiadva.) Hegedüs György polgármester szóbeli kiegészítésre megadja a szót Havasi Lajosnak.

Havasi  Lajos: 2-3 héten belül le kell adnia az egyesületnek a jelentkezését. A feljebb lépéssel olyan költségek járnak együtt, amelyet nem tudnak másképpen felvállalni. Legalább elvi döntést várnak ma, hogy a nevezést be tudják adni. A csapat nagyon szeretné a feljebb jutást, stabilan ott lehetnének az eggyel magasabb osztályban.

Hegedüs György: Serdülő csapatot is indítani kell. Ez nem szerepel a kérelemben.

Havasi Lajos: Ebben lehet többféle variáció, azért nem szerepel. Kérelmet is nyújtottak be ezzel kapcsolatban, amelynél később várható majd döntés, de mindenképpen szükség lesz a szülők lelkes támogatása is, ha indítani kell.
Pott Ádám: A bajnokság befejezésekor a kiadásuk 940.280 Ft volt. A 2004-2005-ös bajnokságról van szó. A 2004.évre kapott támogatásokat elköltötték. Jelenleg 560.000 Ft önkormányzati és 100.000 Ft sponzori pénzzel számolhatnak az őszi idényre. A feljebb jutással azonban a résztvevő csapatok száma több, az utazás pedig nagyobb távolságokat jelent.

Havasi Lajos: Az őszi forduló drágább is. A költségeket kiszámolták, a jelenleg meglévőhöz a most kért 500.000 Ft-ra lenne még szükség.

Pappné Dobos Ildikó: A hallottak alapján önkormányzati és sponzori pénzből gazdálkodnak. Nem pályáztak?

Bíró Boglárka: A működéshez 6-700.000 Ft-ot lehet nyerni pályázattal. Szerinte maximálisan beleférnek a pályázók körébe. A 2003.december 31-ig megalakult egyesületek már kaphattak támogatást.

Havasi Lajos: Ez volt a gond, mert az egyesület 2004-ben meg, ekkorra lehetett mindent lerendezni a hatóságoknál.

Bíró Boglárka: Minden segítséget megad a pályázathoz, tavaszra feltétlenül fel kell erre készülni, és a pályázati lehetőségeket ki kell használni.

Hetényi Ádámné: Az egyesületben a szekcsői-vidéki sportolók arányára lenne kíváncsi.

Havasi Lajos: 40% a szekcsői futballisták aránya, sajnos az 50%-ról még csökkent. Sajnos a helybeli fiatalok közül többen nem a sporthoz méltó életet éltek, nem tudtak így megfelelni az elvárásoknak. Előfordult, hogy a discóból vitték el a meccsre a sportolót. 

Hetényi Ádámné: Felvetődik benne az, hogy így nem a szekcsői fiatalok kapják meg az önkormányzati támogatást, az önkormányzat pedig amúgy is nehéz helyzetben van.

Havasi Lajos: Nem olyan egyszerű feladat hétről-hétre összetartani a kollektívát. Nagyon sok munkájuk van benne. És nekik, kettejüknek ez a saját pénzébe is kerül.

Hegedüs György: Ahol nem vállalja fel az önkormányzat a támogatást, ott a csapat is szétbomlik. Napirendként hozta az ülésre a támogatási kérelmet, mert a költségvetés állapota rossz, erre egyedül semmiféle ígéretet nem mert tenni. 

Havasi Lajos: Tisztában vannak az önkormányzat pénzügyi helyzetével, ezért említette az elvi döntést. A pénz az évvége felé is jó lenne, csak legyen döntés, mert neki a játékosoknak is mondania kell valamit. Ettől a döntéstől függ a csapat feljebb lépése.

Hegedüs György: A támogatás a céltartalék terhére lehetséges, így a költségvetés módosításához minősített többségű szavazatra van szükség a döntésnél.

A testület 5 szavazattal, 2 tartózkodással nem hozott döntést, a következő ülésen újra napirendre kerül az egyesület támogatási kérelme. 
7. napirendi pont: Egyebek. 

Pappné Dobos Ildikó: Szeretne tájékoztatást kapni a szeméttelepről, a benyújtott fellebbezés helyzetéről, és a térségi hulladéklerakóról.
Hegedüs György: A szeméttelep karbantartója csak akkor kapja meg a számlája ellenértékét, ha a telep rendben van. Új gond, ami megnehezíti a munkájukat, hogy máshonnan pl. Mohácsról, idehordják a szemetet. Zömmel ilyen esetekből adódik a gond. A fellebbezést még mindig nem bírálták el, így az tovább üzemel.
Eddig teljes erővel folyt a cikói hulladéklerakó tervezése. Lassul ugyan most az ügy, de 2006-ra működőképesnek kell lennie.

Bíró Boglárka: Beszéltünk a szelektív gyűjtésről és a 3 konténer megrendeléséről. Hogy áll ez most?

Hegedüs György: Jövő héten szállítják a konténereket. Talán meg lesz a szerződéses garancia is a felvásárlásra, elsősorban üvegre és műanyagra.

Hauk Zsolt: Hallottunk az ifjúsági előterjesztésben a „Dunaszekcső felemelkedési programja 2005-2007”-ről. Nem ismerhetnénk azt meg?

Bíró Boglárka: Megszerezhető a szerzőjétől.

Több kérdés, hozzászólás nem volt, a polgármester a nyilvános ülést berekesztette.

Kmf.

Hegedüs György
Pest Éva

  polgármester
jegyző

